**Mélyen tisztelt Rendező Úr!**

E levelet azért írom, mert különösképp megtisztelve érezném szerény személyemet azon eshetőség beteljesülése esetén, ha művemet mihamarabb színházi előadásban láthatnám. A darab Tündérszép Ilona és Árgyélus királyfi története nyomán íródott, melynek címe: Csongor és Tünde.

Ajánlani leginkább azért tudom drámámat, mivel minden ifjú számára elgondolkoztató lehet e műnek fő vonulata: Vajon érdemes-e minden lehetőséget eltaszítani a boldogság megtalálásának érdekében? Eme kérdés éppoly fontos, mint az, ahogy főszereplőnőm Tünde lemondott kiváltságairól annak érdekében, hogy szerelmével boldog életet élhessen.

Ha beleszólást kaphatnék a főszereplők kiválasztásába, azt javasolnám, a Csongor úrfit alakító színész megjelenése legyen határozott, személye fiatal délceg, jelmeze nem túl kirívó. Vele ellentétben Tündét egy különös szépséggel megáldott leánynak képzelem, kinek léptei olyan könnyűek, mint a hattyú tolla, alakja pedig törékeny, mint az emberi szív. Ha megengedi, arra kérném a színház dolgozóit, a szerelmespár jelmezét hasonló mintákkal díszítsék, ezzel is szimbolizálva a köztük lévő szoros kötődést. Mirigyet alakítsa egy jóval korosabb hölgy, aki amellett, hogy fondorlatos, legyen rémisztő és visszataszító, mint ahogy az egy boszorkányhoz illik. Tünde szolgálóját Ilmát egy olyan karakternek képzeltem művem alkotása közben, aki Balgához hasonlóan ízes beszédű, tenyeres-talpas és ugyanakkor talpraesett. Az ördögfiókák legyenek három egymástól teljesen eltérő arculat, a hasonlóság piszkos külsőjükben, rongyos ruhájukban és csibész mosolyukban legyen fellelhető. A többi karakter megalkotásában szabadkezet adok a Rendező Úrnak, hiszem, hogy nem fog csalódást okozni.

Előadásomat elsősorban azoknak ajánlom, akik ismerik eredeti irományomat, így az a gondolat is felmerült elmémben, hogy a megírt szöveg XXI. századi átformázása kerülhetne színpadra. Egy másik lehetőség az is, hogy a színpadképet, illetve a jelmezeket mai köntösbe bújtatjuk, viszont, ha emellett az ajánlat mellett teszi le voksát a mélységesen tisztelt Rendező Úr, akkor arra kérném, hogy az eredetileg megalkotott szövegkönyvet használja fel a színdarab rendezéséhez!

Örökké hálás híve maradok, hogy időt szánt levelem elolvasására!

Mélységes tisztelettel: Vörösmarty Mihály

Kelt: Budapesten, 1851. március. 15.